Vrou gedy in rugbywêreld | Netwerk24
Vrou gedy in rugbywêreld
Deur Madli Grobbelaar 09 Augustus 2018 06:01
Leah Louw (51) is sinoniem met Griffon-rugby en is 'n raakvatter by die Griffon-stadion wat talle verantwoordelikhede daar beklee. Foto: Verskaf
Leah Louw (51) is sinoniem met Griffon-rugby, en met Vrouemaand in gedagte het Vista met haar oor haar werk en uitdagings gesels.
Leah is tans die finansiële assistent, betalingsadministrateur, algemene sekretaresse en verantwoordelik vir die tuiswedstryde se koördinering.
Dié raakvatter druk reeds die afgelope 16 jaar haar stempel af by die Griffonstadion. Sy hou as te ware al die bedrywighede by die stadion bymekaar.
Aan die begin was dit vir haar 'n uitdaging om in die oorwegend manswêreld haar voete te vind, maar vandag is sy hart en siel betrokke en kan byna as een van die Griffons beskou word.
Leah het as telefoniste begin en haarself gou bewys.
Sy reken haar werksplek is beslis soos haar tuiste en daar is sy ook op haar gelukkigste.
"Dit kan ek aan my goeie werksomstandighede en my kollegas toeskryf.
"Ek is absoluut deel van die meubels, die rugbyspel en die span," sê Leah.
"Ek was werklik nog nooit ongelukkig in my werk en ek ruil my werk vir niks in die wêreld nie," sê dié opgeruimde vrou.
Vir haar is dit 'n hoogtepunt wanneer die Griffons in 'n eindronde speel. Leah reken sy is hul grootste ondersteuner.
Dié staatmaker by die Griffons is in Welkom gebore en het hier grootgeword. Sy het aan die Hoërskool Dr. Blok in Bloemfontein matrikuleer en haar eerste werk was by Wanda Meubileerders in Ficksburg.
Haar getroude lewe het haar na Johannesburg gelei en ná baie jare daar het sy na Welkom teruggekeer.
Hier het sy by Fashion World en by Eskom op kontrakbasis gewerk totdat sy in 2002 by die Griffon-rugbyunie begin werk het.
Sy is 'n bondel energie en hou van besig bly. In haar vrye tyd oefen sy gereeld by 'n gimnasium.
Leah se boodskap aan vroue vir Vrouemaand is:
"Staan trots. Moenie toelaat dat die wêreld se laste jou onderkry nie. In Sotho is daar 'n spreekwoord wat sê: 'Mosadi o tshwara tipha ka bohaleng'.
"Dit beteken dat 'n vrou die mes aan die skerp kant hou. Dit beteken ons vroue is in staat om alles te oorkom. Moenie dat een val jou ondergang beteken nie. Staan op, stof jou af en beweeg aan. Moet nooit vergeet wat jy werd is nie."